**Seminarski rad**

* Tematski rad veličine od 3000-5000 reči u vezi sa odeređenim slučajem iz prakse i jednom ili više srodnih knjiga na osnovu predložene literature.
* **Konsultacija sa predmetnim nastavnikom ili asistentkinjom na predmetu oko izbora teme za seminarski rad je obavezna.** Prijava teme se najprešalje na email adresu asistentkinje koja potvrđuje izbor teme nakon čega se na istu email adresu dostavlja rad do predviđenog roka. Rad se predaje dve nedelje pre zakazanog ispita kada se student/kinja odluče da polažu ispit. Rad se šalje na e-mail adresu asistentkinje: [biljana.djordjevic@fpn.bg.ac.rs](mailto:biljana.djordjevic@fpn.bg.ac.rs) ili [savremenapolitickateorija@gmail.com](mailto:savremenapolitickateorija@gmail.com) .
* Postoje različiti sistemi citiranja, i slobodni ste da koristite bilo koji ukoliko ih koristite konzistentno. Ukoliko niste upoznati ni sa jednim od njih, možete naći uputstvo za Čikago stil referenciranja (<http://www.dksg.rs/biblioteka/vodicZaCitiranje/chicago_osnovna.html>) ili uputstvo za autore za časopis *Godišnjak Fakulteta političkih nauka* na sledećem linku i držati se tog načina citiranja i pisanja spiska literature na kraju rada: <http://www.fpn.bg.ac.rs/wp-content/uploads/Uputstvo_za_autore.pdf>
* U radu je označeno barem pet korišćenih bibliografskih jedinica relevantnih za temu koja se obrađuje.
* Pretpostavlja se akademski integritet studenata/tkinja, što podrazumeva poštovanje njihovih prava kao i da će sa svoje strane pošteno izvršavati obaveze, bez varanja, narušavanja autorskih prava, iskorišćavanja tuđeg rada radi sticanja kredita itd. Svako narušavanje akademskog integriteta podrazumeva ograničavanje mogućnosti polaganja ispita.
* Rad je obavezna predispitna obaveza i boduje se sa maksimalno 20 poena.

**Tema**

Studenti sami biraju temu na osnovu slučaja kojim izaberu da se bave. Neophodno je student/kinja pokažu da li slučaj koji prepoznaju kao kršenje ljudskog prava jeste zaista kršenje ljudskog prava ili se takvim samo predstavlja u javnosti. Slučajevi u kojima je evidentno došlo do povrede ljudskog prava (npr. postojanje presude Evropskog suda za ljudska prava) mogu dobiti najviše 10 bodova.

**Opšta struktura rada**

Struktura rada se određuje prikladno temi kojom se bavite. Cilj strukture jeste da rad bude pregledan i da vaša ideja bude jasno izložena. Zbog toga rad mora da sadrži delove koji obuhvataju:

* Opšti okvir, tema kojom ćete se baviti, šta je problem kojim se bavite, zašto je problem važan, šta je to što hoćete da kažete. Ovi delovi se obično pišu u uvodu. Uvod ima ulogu tzv. mapiranja teksta, gde čitaoca treba da zainteresujete za tekst i date kratko objašnjenje o čemu to vi pišete i šta vi hoćete da kažete.
* Izlaganje relevantnih stanovišta o onome o čemu se bavite. Kada student/kinja izaberu slučaj neophodno je da jasno odrede o kom je ljudskom pravu reč i koji je sadržaj tog prava (ukoliko je došlo do kršenja više ljudskih prava važno ih je navesti ali nije neophodno svako detaljno obrazlagati); da pokažu ukoliko je došlo do sukoba između pojedinih prava; da odrede mehanizme zaštite; da pokažu kakva je praksa kada se uopšteno govori o datom ljudskom pravu. U ovom delu se uglavnom analiziraju tuđa relevantna gledišta o temi o kojoj se piše;
* Teze i argumentaciju njima u prilog. U ovom delu seminarskog rada iznosi se vaše informisano mišljenje u prilog tezi koju zastupate i argumenti zašto smatrate da ste u pravu;
* Zaključak koji nije prepičavanje prethodnog teksta nego zaključno razmatranje teme. Ukratko, u završnom delu treba da pokažete da ste u radu učinili ono što ste na početku čitaocu obećali da ćete uraditi, ako niste zbog čega je to tako i neke eventualne preporuke.